钦定古今图书集成/理学汇编/学行典/第172卷 > 杨廉
## 钦定古今图书集成/理学汇编/学行典/第172卷 > 杨廉

按《明外史杨廉传》：“廉字方震，丰城人。父崇，永州知府，
受业吴与弼门人胡九韶。廉承家学，早以文行称。举
成化末年进士，改庶吉上。弘治二年，授南京户科给
事中。明年，京师地震，劾用事大臣。五年，以灾异上六
事：一、经筵停罢时宜，日令讲官更直待问。二、召用言
事迁谪官，不当限台谏及登极以后。三，治两浙、三吴”
水患，停额外织造，四，召林下恬退诸臣，五，删法司条
例，六灾异。策免大臣。末言：“遇大政宜召大臣面议，给
事御史入駮正。”帝颇纳之。吏部尚书王恕被谗，廉请
斥谗邪，无为所惑。母丧，服阕，起任。刑科请祀薛瑄，取
《读书录》贮国学。明年三月，有诏以下旬御经筵。廉言：
“故事，经筵一月三举。苟以月终起，以月初罢，则进讲
有几。且经筵启而后日讲继之。今迟一日之经筵，即
辍一旬之日讲也。”报闻。以父老欲便养，复改南京兵
科。中贵李广死，得廷臣通贿籍，言官劾贿者。帝欲究
而中止。廉率同官力争，竟不纳。已，请申明祀典，谓宋
儒周、程、张、朱从祀之位，宜居汉、唐诸儒上。阙里庙当
更立木主。《大成》本乐名，不合谥法，皆不果行。迁南京光禄少卿。正德初，就改太仆，历顺天府尹。时京军数
出，车费动数千金，廉请大兴递运所馀银供之。奏免
夏税万五千石。虑州县巧取民财，置岁办簿，吏无能
为奸，奏升昌平为州，辖密云、顺义、怀柔三县。乾清宫
灾，极陈时政缺失，疏留中。明年擢南京礼部右侍郎。
帝将南巡，上言：“巡狩之典，惟唐、虞可行。自夏以后，太
康有距河之厄，昭王有胶舟之变，秦王召博浪之击，
隋炀起突厥之谋。《祖训》谓帝王居处，常怀警备，内宫
及带刀人员不可太远。如元英宗夜遇害，惟左右太
远致然，况可微服轻骑，驰驱于万里哉？”不报。帝驻南
京，命百官戎服朝见，廉不可。乞用常仪，更“请谒见太
庙。”俱报许。世宗嗣位，就迁尚书。廉与罗钦顺善，为居
敬穷理之学，文必根《六经》，自礼乐、钱谷至星历算数，
具识其本末。学者称月湖先生。尝以帝王之道莫切
于大学，自为给事，即上言进讲宜先《大学衍义》。至是
首进《大学衍义节略》，帝优诏答之。疏论《大礼》，引程颐、
朱熹言为证。且言：“今异议者率祖欧阳修，然修于‘考’
之一字，虽欲加之于濮王，未忍绝之于仁宗。今乃欲
绝之于孝庙，此又修所不忍言者。”报闻，八疏乞休。至
嘉靖二年，赐敕驰驿，给夫廪如制。家居二年卒，年七
十四。赠太子少保，谥文恪。